
A villámtolvaj című regény Zeusz-képe

Kulcsszavak: antikvitás; Zeusz alakja; ifjúsági irodalom; Riordan; A villámtolvaj
Rick Riordan A villámtolvaj című regénye, amely világszerte több mint 18 millió példányban kelt el, kiváló példa arra, hogyan alakíthatók a görög mitológia elemei a modern kulturális kontextushoz és a fiatal olvasók elvárásaihoz. Az elemzés célja, hogy feltárja az ókori és a modern Zeusz közötti párhuzamokat és különbségeket, különös figyelmet fordítva a változó istenképre. A kutatás a regényben megjelenő Zeusz elemi és zoomorf megjelenését, antropomorf alakjait, valamint jellemének elemzését három fő egységre bontva vizsgálja. A dolgozatban elemzett egyik legjelentősebb eltérés a mitológiai Zeusz brutális, promiszkuózus jellemvonásainak háttérbe szorulása a modern Zeusz ábrázolásában, ami a fiatal célközönség elvárásainak való megfeleléssel magyarázható. A dolgozat továbbá vizsgálja Zeuszt, mint állandó hatalmi jelképet, amely összeköti az ókori és a modern ábrázolását, miközben teret ad az eszképizmusnak.



